KOMISJONI ARUANNE EUROOPA PARLAMENDILE JA NÕUKOGULE

määruse (EÜ) nr 428/2009 (millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks) rakendamise kohta

1. Sissejuhatus

Määruse (EÜ) nr 428/2009 artikli 23 lõikes 3 on sätestatud, et komisjon peab esitama Euroopa Parlamendile aastaaruande kahesuguse kasutusega kaupade koordineerimisrühma tegevuse, uurimiste ja konsultatsioonide kohta. Lisaks tunnistatakse komisjoni teatises (COM(2014)244), et aruannete ja kontrollidega seotud mittetundliku teabe avaldamine võib olla oluline, et suurendada läbipaistvust ning aidata ettevõtjatel eeskirju järgida ja parandada nende kontrollisuutlikkust. Käesolev komisjoni aruanne, millesse on oma panuse andnud ka kahesuguse kasutusega kaupade koordineerimisrühma liikmesriigid, annab teavet määruse rakendamisest 2016. aastal ning sisaldab 2015. aasta koondandmeid ekspordikontrolli kohta.

2. Poliitika- ja õigusraamistiku areng

2.1. Ekspordikontrollipoliitika läbivaatamine

Pärast 24. aprilli 2014. aasta teatise (COM(2014)244) vastuvõtmist tegi komisjon 2015. aastal mõju hindamise, et hinnata eri läbivaatamisvariantide kulusid ja tulusid ning teha kindlaks nende elluviimiseks kõige sobivamad reguleerivad ja mittereguleerivad meetmed. Mõju hindamise aruanne esitati 2016. aasta märtsis õiguskontrollikomiteele ning see sai märkustega positiivse hinnangu. Mõju hindamise tulemusi arvesse võttes koostati seadusandlik ettepanek ning komisjon võttis 28. septembril 2016 vastu ettepaneku ELi ekspordikontrolli ajakohastamist käsitleva määruse kohta COM(2016)616.Ettepaneku eesmärk on suurendada kontrolli tulemuslikkust ja kohandada seda vastavalt julgeolekuohtude muutumisele ning tehnika ja majanduse kiirele arengule ning samal ajal suurendada selle tõhusust, lihtsustades kontrolli haldamist ning vähendades eksportijate ja liikmesriikide pädevate asutuste halduskoormust. Seega on üldine eesmärk tugevdada julgeolekut – sealhulgas inimõiguste kaitset – ning tagada ELi eksportijate konkurentsivõime.

Ettepanekuga nähakse ette kohandada kontrolli, et see toimiks tulemuslikult ja tõhusalt globaliseerunud majanduse tingimustes, ning selle põhisisuks on:

·„süsteemiuuendus“, mille eesmärk on täiustada olemasolevaid kontrollieeskirju ning muuta need tulemuslikumaks ja tõhusamaks;

·uue „inimjulgeoleku“ mõõtme lisamine, et reageerida uute küberjälgimistehnoloogiate kasutuselevõtuga kaasnevatele probleemidele ning mõjule, mida need avaldavad inimõigustele ja ELi julgeolekule.

Komisjon konsulteeris korrapäraselt nõukogu mitmeotstarbeliste kaupade töörühmaga, andes eelkõige värsket teavet mõju hindamise ning ettepaneku koostamise kohta. Ekspordikontrollipoliitika oli mitmel korral ka Euroopa Parlamendi päevakorras ning ettepanekut tutvustati parlamendile 20. oktoobri 2016. aasta tehnikaalases teabetunnis.

Komisjon pidas sihtotstarbelisi konsultatsioone peamiste sidusrühmadega ja teavitas neid ning tutvustas ettepanekut tööstusharu ja kodanikuühiskonna organisatsioonidele kodanikuühiskonna dialoogi raames 3. oktoobril 2016. Lisaks korraldati 12. detsembril 2016 koos eesistujariigi Slovakkiaga ekspordikontrollifoorum, et vahetada mõtteid tööstusharu ja kodanikuühiskonna sidusrühmadega.